

**REPUBLIKA HRVATSKA**

**BJELOVARSKO-BILOGORSKA**

**ŽUPANIJA**

**OPĆINA ŠANDROVAC**

**OPĆINSKI NAČELNIK**

**KLASA: 320-01/18-03/2**

**URBROJ:2123-05-03-18-1**

**Šandrovac, 20.04.2018.**

Na temelju odredbe članka 29. Zakona o poljoprivrednom zemljištu („Narodne novine“ broj 20/18) i članka 58. Statuta Općine Šandrovac („Općinski glasnik općine Šandrovac“ broj 2/2018) općinski načelnik Općine Šandrovac donosi

**ODLUKU**

**o izradi Programa raspolaganja poljoprivrednim zemljištem**

**u vlasništvu Republike Hrvatske na području općine Šandrovac**

**Članak 1.**

Ovom Odlukom o izradi Programa raspolaganja poljoprivrednim zemljištem u vlasništvu Republike Hrvatske na području općine Šandrovac (dalje: Odluka) započinje postupak izrade Programa raspolaganja poljoprivrednim zemljištem u vlasništvu Republike Hrvatske na području općine Šandrovac (dalje: Program).

**Članak 2.**

Razlog za donošenje programa proizlazi iz obveze propisane odredbama Zakona o poljoprivrednom zemljištu („Narodne novine“ broj 20/18).

**Članak 3.**

Sukladno Zakonu o poljoprivrednom zemljištu („Narodne Novine“ broj 20/2018 - u daljnjem tekstu: Zakon) poljoprivredno zemljište je dobro od interesa za Republiku Hrvatsku i ima njezinu osobitu zaštitu. Poljoprivrednim zemljištem u smislu ovoga Zakona smatraju se poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se može privesti poljoprivrednoj proizvodnji.

Poljoprivredno zemljište mora se održavati pogodnim za poljoprivrednu  
proizvodnju. Pod održavanjem poljoprivrednog zemljišta pogodnim za poljoprivrednu  
proizvodnju smatra se sprječavanje njegove zakorovljenosti i obrastanja višegodišnjim  
raslinjem, kao i smanjenje njegove plodnosti.

Raspolaganje poljoprivrednim zemljištem u vlasništvu države u smislu ovoga  
Zakona predstavlja: zakup i zakup za ribnjake, zakup zajedničkih pašnjaka, privremeno korištenje, zamjena, prodaja, prodaja izravnom pogodbom, davanje na korištenje izravnom pogodbom, razvrgnuće suvlasničke zajednice, osnivanje prava građenja i osnivanje prava služnosti.

Glavni ciljevi koji se žele postići donošenjem Programa su: efikasnije raspolaganje poljoprivrednim zemljištem, okrupnjavanje zemljišta i stavljanje u funkciju zapuštenog poljoprivrednog zemljišta, povećanje proizvodne funkcionalnosti poljoprivrednog zemljišta, usklađenje stanja u katastru sa stanjem u zemljišnim knjigama.

Osnovna načela raspolaganja državnim poljoprivrednim zemljištem na području općine Šandrovac su:

* Državno poljoprivredno zemljište mora biti u funkciji poljoprivredne proizvodnje  
  uzimajući u obzir tradicijsku proizvodnju i specifičnosti pojedinih poljoprivrednih površina definiranih ovim Programom,
* Općina Šandrovac će sve slobodne površine državnog poljoprivrednog zemljišta odrediti za zakup i prodaju sukladno zakonskim odredbama u svrhu aktiviranja zemljišta,
* Prilikom davanja u zakup državnog poljoprivrednog zemljišta poštivati će se odredbe članka 36. Zakona i odluke općine o maksimalnoj površini koja se može dati u zakup pojedinoj pravnoj ili fizičkoj osobi na području Općine Šandrovac koja je sastavni dio ovog Programa,
* Prilikom prodaje državnog poljoprivrednog zemljišta poštivati će se odredbe članka 59. i 60. Zakona,
* Prilikom davanja na privremeno korištenje državnog poljoprivrednog zemljišta poštivat će se odredbe članka 57. Zakona,
* Promjena namjene poljoprivrednog zemljišta u nepoljoprivredne svrhe provoditi će se u skladu s dokumentima prostornog uređenja,
* Preko Jedinstvenog upravnog odjela Općine Šandrovac i nadležnih institucija provodit će se stalni nadzor i poduzimati mjere za nepoštivanje preuzetih obveza za one koji raspolažu državnim poljoprivrednim zemljištem.

**Članak 4.**

Jedinstveni upravni odjel općine Šandrovac je tijelo zaduženo za izradu i donošenje Programa.

Jedinstveni upravni odjel općine Šandrovac će o ovoj Odluci informirati javnost sukladno odredbama *Zakona o zaštiti okoliša („Narodne novine“ broj 80/13, 153/13 i 78/15)* i *Uredbe o informiranju i sudjelovanju javnosti i zainteresirane javnosti o pitanjima zaštite okoliša („Narodne novine“ br. 64/08)* kojima se uređuje informiranje i sudjelovanje zainteresirane javnosti u pitanjima zaštite okoliša.

**Članak 5.**

Stručna osoba za izradu Plana raspolaganja poljoprivrednim zemljištem u vlasništvu Republike Hrvatske na području Općine Šandrovac za razdoblje 2018. do 2023. godine je pročelnik JUO općine Šandrovac.

**Članak 6.**

Program treba sadržavati podatke propisane Pravilnikom o dokumentaciji potrebnoj za donošenje Programa raspolaganja poljoprivrednim zemljištem u vlasništvu Republike Hrvatske („Narodne novine“ broj 27/2017).

**Članak 7.**

Ova Odluka stupa na snagu danom donošenja, a objavit će se na službenim internetskim stranicama Općine Šandrovac www.sandrovac.hr i u „Općinskom glasniku Općine Šandrovac“.

Općinski načelnik Općine Šandrovac *Josip Dekalić*

Općina Šandrovac na temelju odredbi članka 163. Zakona o zaštiti okoliša („Narodne novine“, broj 80/13, 153/13, 78/15) te članka 14. Uredbe o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“, broj 64/08) dana 8. lipnja 2018. godine daje sljedeću: 

**INFORMACIJU**

**o stavljanju na javni uvid nacrta Programa raspolaganja poljoprivrednim zemljištem u vlasništvu Republike Hrvatske na području općine Šandrovac**

Obavještava se javnost da se na javni uvid stavlja Nacrt Programa raspolaganja poljoprivrednim zemljištem u vlasništvu Republike Hrvatske na području općine Šandrovac.   
  
Tijelo nadležno za izradu Plana je Općina Šandrovac, Jedinstveni upravni odjel, Bjelovarska 6, 43227 Šandrovac, OIB:35024150994.   
  
Naziv plana koji se izrađuje: Program raspolaganja poljoprivrednim zemljištem u vlasništvu Republike Hrvatske na području općine Šandrovac  
  
**Obuhvat Plana:** Aktivnosti i zahvati predviđeni **Programom raspolaganja poljoprivrednim zemljištem u vlasništvu Republike Hrvatske na području općine Šandrovac** obuhvaćaju područje k.o. Šandrovac, k.o. Lasovac, k.o. Pupelica i k.o. Ravneš.

**Popis propisa slijedom kojih se Program donosi:** Zakon o poljoprivrednom zemljištu („Narodne novine“, broj 20/18)  
  
**Sažetak postupka koji će se provesti:**  
U tijeku je izrada nacrta Programa. Po izradi nacrta Programa isti će biti stavljen na javni uvid u trajanju od 15 dana u periodu od 8.06.2018. godine do 23.06.2018. godine, tijekom kojeg će zainteresirana javnost moći dati mišljenja, primjedbe i prijedloge.   
  
O stavljanju nacrta Programa na javni uvid, javnost će biti pravovremeno obaviještena objavom informacije na mrežnim stranicama Općine Šandrovac www.sandrovac.hr i u medijima.   
  
Nacrt Programa bit će stavljen na javni uvid na mrežne stranice Općine Šandrovac www.sandrovac.hr i u prostorijama Općine Šandrovac u periodu od 08.06.2018. godine do 23.06.2018. godine.   
  
Po obradi mišljenja, primjedbi i prijedloga, pripremiti će se tekst konačnog prijedloga Programa, koji će se dostaviti na prethodnu suglasnost Upravnom odjelu za poljoprivredu, zaštitu okoliša i ruralni razvoj Bjelovarsko-bilogorske županije, te potom na usvajanje na Općinsko vijeće Općine Šandrovac.   
  
Nakon usvajanja, Program će biti objavljen na mrežnim stranicama Općine Šandrovac [www.sandrovac.hr](http://www.sandrovac.hr)

**Način davanja mišljenja, primjedbi i prijedloga zainteresirane javnosti:** Mišljenja, primjedbe i prijedlozi moći će se davati putem: elektronske pošte: opcina-sandrovac@bj.t-com.hr ili putem pošte na adresu: Općina Šandrovac, Bjelovarska 6, 43227 Šandrovac, ili u knjigu mišljenja, primjedbi i prijedloga koja će biti postavljena u prostorijama Općine Šandrovac, ured pročelnice, svakim radnim danom od 9,00 do 14,00 sati u periodu od 08.06.2018. godine do 23.06.2018. godine.   
  
Krajnji rok za dostavu primjedbi je 23.06.2018. godine. Mišljenja prijedlozi i primjedbe koje nisu dostavljeni u roku i nisu čitko napisani, neće se uzeti u obzir u pripremi izvješća o javnoj raspravi.   
  
Za Općinu Šandrovac:  
  
Općinski načelnik Općine Šandrovac   
Josip Dekalić   
  
Pročelnica Jedinstvenog upravnog odjela  
Općine Šandrovac Ivana Fočić, dipl. iur.